b'\n_START_ARTICLE_\nAladinas (1986 filmas)\n_START_SECTION_\nTurinys\n_START_PARAGRAPH_\nBerniukas Al Hadinas, kit\xc5\xb3 vadinamas Aladinu, gyvena su na\xc5\xa1le motina D\xc5\xbeanete ir jos t\xc4\x97vu D\xc5\xbeeremiu. \xc5\xa0is savo pensij\xc4\x85 nuolat i\xc5\xa1leid\xc5\xbeia arkli\xc5\xb3 lenktyn\xc4\x97ms ir alkoholiui, o motina dirba naktiniame klube, kur priversta k\xc4\x99sti nuolatines \xc5\xa1eimininko, vietini\xc5\xb3 nusikalt\xc4\x97li\xc5\xb3 vadeivos Mon\xc4\x8dio Sirak\xc5\xabzos priekabes. Tuo tarpu Alas u\xc5\xbe kelis dolerius padeda nedidel\xc4\x97s krautuv\xc4\x97s \xc5\xa1eimininkui._NEWLINE_Kart\xc4\x85 pastarasis nusiperka i\xc5\xa1 \xc5\xbevejo lemp\xc4\x85, \xc5\xa1io rast\xc4\x85 j\xc5\xabros dugne, ir liepia Alui j\xc4\x85 nu\xc5\xa1veisti. \xc5\xa0iam besidarbuojant, i\xc5\xa1 lempos pasirodo d\xc5\xbeinas, pasireng\xc4\x99s i\xc5\xa1pildyti visus jo norus. Prad\xc5\xbeioje Alas juo netiki, ta\xc4\x8diau pama\xc5\xbeu \xc4\xafsitikina stebuklingomis galiomis ir ima jomis naudotis. Jis ima va\xc5\xbein\xc4\x97ti raudonu limuzinu, nor\xc4\x97damas padaryti \xc4\xafsp\xc5\xabd\xc4\xaf jam patinkan\xc4\x8diai merginai Patricijai, vietinio policininko dukrai, padeda laim\xc4\x97ti komandai krep\xc5\xa1inio var\xc5\xbeybas ir nugali vandens slidin\xc4\x97jimo rungtyn\xc4\x97se, ta\xc4\x8diau jos t\xc4\x97vas n\xc4\x97ra su\xc5\xbeav\xc4\x97tas Alu bei jo nauju draugu, kur\xc4\xaf visi vadina Jud\xc5\xbeinu._NEWLINE_Kadangi d\xc5\xbeinas gali norus pildyti tik dien\xc4\x85, o nakt\xc4\xaf jis neturi stebukling\xc5\xb3 gali\xc5\xb3, tai nuolatos kelia nesklandum\xc5\xb3 su policija. Netrukus Alas ir d\xc5\xbeinas atsiduria policijos vir\xc5\xa1ininko rankose, o pastarasis nori jo pagalba tapti pasaulio valdovu.'